फी बी, कोई चीज इक्कै थाह्‌र नेईं खड़ोती रौंह्‌दी—समें दी गति कन्ने, हर चीज बदलोंदी ऐ। ‘गुत्तलु’ ते ‘जागो डुग्गर’ दी कवता कोला लेइऐ ‘घर’ ते ‘इक्क शहर यादें दा’ दी कवता तोड़ी दा डोगरी कवता दा सफर, छड़ा पैर पुट्टने, टोरा पौने ते गति दी गै खबर नेईं दिन्दा, एह् सफर किश बना करदे रुझानें आस्सै बी साढ़ा ध्यान खिचदा ऐ। भायें, 1980 च किश रचनां ऐसियां बी लखोइयां न, जेह्‌ड़ियां उन्नी सौ पंजाएं दियें किश रचनाएं कोला बड़ियां हौलियां न। किश कवियें दियां अपनियां रचनां ऐसियां न। एह् रुझान, कवता दे रूप (form), ओह् दे विशेवस्तु (Content) ते कवियें दे दृष्टिकोण (attitude) च दिक्खे जाई सकदे न।